庸醫行
作者：尹穡
朝代：宋

paragraphs: 南街醫工門如市，爭傳和扁生後世。
膏肓可爲死可起，瓦屑蓬根盡珍劑。
歲月轉久術轉疏，十醫九死一活無。
北市醫工色潛動，大字書牌要驚衆。
偏收棄藥與遺方，縱有神丹亦無用。
實者爲虛熱爲寒，幾因顛倒能全安。
君不見形神枵然卧一室，醫方爭功藥無必。
左手檢方右顧金，兩手雖殊皆劍戟。